**СЪЗДАВАНЕ НА БЪЛГАРСКА МРЕЖА ЗА
РАННО ДЕТСКО РАЗВИТИЕ В РОМСКАТА ОБЩНОСТ**

**Мрежата за ранно детско развитие в ромската общност
(Romani Early Years Network — REYN)**

Мрежата за ранно детско развитие в ромската общност (Romani Early Years Network — REYN) е инициатива на фондации „Институт Отворено общество“ (ИОО), насочена към: развитие на експертния капацитет сред ромските и други специалисти по ранно детско развитие (РДР), работещи с ромски общности в цяла Европа и Евразия; увеличаване на броя на специалистите в областта на ранното детско развитие в ромската общност; и застъпничество за промени в политиките, насочени към подобряване на достъпа на ромските деца до висококачествени услуги.

Национални мрежи за ранно детско развитие в ромската общност функционират в Белгия, Хърватия, Унгария, Италия, Косово, Сърбия, Словения, Украйна и Словакия. Международната мрежа REYN в Лайден, Холандия изпълнява функциите на водеща европейска мрежа за застъпничество, подпомагаща развитието на ромските деца в ранна възраст, и на център за експертни знания за специалистите и застъпниците, работещи с малки деца от ромската общност и техните семейства.

**Цел на първоначалния проект**

Създаване на мрежа, обслужваща специалистите в областта на РДР, които работят с ромски деца, посредством която да се подпомага повишаването на качеството на услугите за децата в ранна възраст от ромската общност в България.

**Конкретни цели на проекта**

Със създаването на мрежа REYN в България ние се стремим да предложим положителни ролеви модели в областта на ранното детско развитие, да повишим качеството на ученето и обучението в тази област, да интегрираме по-ефективно здравеопазването и образованието в ранна детска възраст, като поставим акцент върху храненето, и да обединим усилията за застъпничество в областта на ранното детско развитие с акцент върху подобряването на достъпа, качеството и резултатите в тази област за децата от ромската общност.

**Срок на реализация на първоначалния проект:** 1 февруари 2018 г.—31 януари 2020 г.

**Общ бюджет на първоначалния проект:** 118 093 щ. д. (52 % — ФОО, 48 % — ТСА)

**Създаване и членове на мрежата**: От 2014 г. насам фондация „Тръст за социална алтернатива“ (ТСА) подпомага развитието на неформална мрежа, обединяваща повече от 20 неправителствени организации, ръководени от членове на ромската общност или насочени към работа с тази общност, която изпълни проект „Готови за училище“, както и почти 250 детски градини, които взеха участие в този проект. Мрежата REYN ще разшири мрежата по проекта „Готови за училище“ със стремежа постепенно броят на нейните членове да достигне 200 участници посредством привличане на нови заинтересовани страни.

Планираме две нива на членство — институционално и индивидуално. На определен етап членството ще стане платено. Институционалните членове ще имат възможност да оказват влияние върху насоката на работа на Мрежата REYN, а индивидуалните членове ще могат да се възползват безплатно или на значително намалени цени от програмите на REYN.
В организационно отношение Мрежата ще бъде част от ТСА (т.е. тя няма да бъде формално учредена като самостоятелен правен субект) до постигането на достатъчен капацитет и финансова стабилност, за да се отдели като независима организация, управлявана от по-широк кръг от нейните членове.

Ще проведем обществена консултация, за да получим мненията на заинтересованите страни относно това, как да бъде организирана и управлявана Мрежата.

**Планирани дейности:**

Изброените по-долу пет подцели са определени в задължителен порядък от донора на проекта ФОО. В рамките на всяка подцел ТСА разработи комплекс от дейности, чрез които ще бъдат реализирани съответните цели, и които също ще работят и за постигане на специфичните за ТСА цели (изложени в раздела „Конкретни цели на проекта“ по-горе).

*1. Създаване на мрежа, обединяваща специалисти от ромски и неромски произход за работа с деца в ранна възраст*

* 1. Увеличаване на броя на членовете посредством: привличане на членовете на съществуващата мрежа на неправителствени организации по проект „Готови за училище“, мрежата на грантополучателите на ТСА, и мрежата на ТСА от ключови контакти в областта на ранното детско развитие; изграждане на отношения с други мрежи (Национална мрежа за децата, Национална мрежа на здравните медиатори и др.) и ангажиране на съществуващите партньори в усилията за привличане на нови членове. Ще издадем листовки и ще заснемем 30-секунден видеоклип с информация за ползите от членството в Мрежата.
	2. Ще подготвим учредителни документи (стратегия, устав и организационна структура), които ще съгласуваме с членовете. Ще сформираме и обучим управляващ екип и ще организираме учебни посещения в 2 други национални мрежи REYN.
	3. Ще подпомагаме малки проекти, предложени от членовете. Ще използваме приходите от членския внос плюс скромна сума от проектното финансиране, за да подпомагаме дейности, предложени от членове на Мрежата. Общият прогнозен бюджет за такива дейности е определен на 1 000 щ. д. Става дума за малки по обем дейности, които не е възможно да бъдат планирани предварително, но те могат да включват дискусия на кръгла маса, семинар на популярна тема или превод на ръководство. Членовете на Мрежата ще изпълняват самостоятелно тези проекти.

*2. Застъпничество за повишаване на осведомеността за състоянието на предлаганите услуги в ранна възраст за деца от ромската общност, насочено към осигуряване на по-справедливо предлагани и качествени услуги и към създаване на по-приобщаващи системи*

* 1. За да подчертаем значението на качественото образование за малките деца, с акцент върху децата от ромската общност, планираме да използваме съществуващи платформи, като включваме експерти от международната мрежа на REYN да участват в панелни дискусии по време на тези събития. В рамките на тези панели ще споделяме добри практики, ще анализираме най-новите научни изследвания и ще обсъждаме възможни решения. Дейностите в тази насока ще включват организиране на участието в:
* Модул, ръководен от REYN, по време на годишната конференция „Образование 2030“ за качествено образование;
* Модул, ръководен от REYN, по време на годишната конференция на фондация „Америка за България“ за качествено образование.
	1. През първите две години от дейността си Мрежата REYN ще дава становища по законодателни предложения, но няма да поема инициативата за законодателни мерки. Изготвянето на становища по законодателни предложения ще позволи на Мрежата да изгради своя авторитет и капацитет в тази област.
	2. Членовете на Мрежата REYN ще получават помощ от професионален журналист за изготвяне на статии, аргументиращи необходимостта от действия във връзка с различни аспекти на предоставянето на образование в ранна възраст за ромските деца. Статиите ще бъдат публикувани на уебсайтовете на Мрежата REYN и ТСА, както и в информационния бюлетин на проекта „Готови за училище“ (с тираж от 3 000 броя).
	3. Мрежата REYN ще осъществи контакт с Посланическата група за ромска интеграция (ПГРИ) с цел планиране на съвместно ежегодно събитие, което да се провежда в началото на учебната година, и изготвяне на стратегия за ангажиране на ПГРИ в подкрепа на реализацията на мисията на Мрежата REYN.

*3. Предоставяне на възможности за професионално развитие и обмен за специалисти и помощен персонал, активно участващи в предоставянето на услуги за деца в ранна възраст*

3.1. Ще изградим информационен уебсайт за членовете на Мрежата REYN, на който те ще могат да споделят новини и ресурси. Ще бъде създаден и дискусионен блог.

3.2. Ще превеждаме полезни ресурси на български език (статии, презентации, видеоматериали и др.) и ще изготвяме ръководства и брошури, предназначени за специалистите, работещи с деца в ранна възраст от ромската общност.

3.3. Ще организираме регионални и национални семинари и кръгли маси, посветени на различни въпроси от областта на ранното развитие на ромските деца, като например:

* многообразието в класната стая;
* евтини храни за майки кърмачки, прохождащи и малки деца.

3.4. Ще изготвим брошури, съдържащи информация за лесни за приготвяне, евтини, достъпни и здравословни храни за майки кърмачки, прохождащи и малки деца. Освен това ще разработим ръководство за използване на брошурите от детските градини за провеждане на часове по готварство.

3.5. Програми за обмен:

* национална програма за обмен: Мрежата REYN ще предостави на членуващите в нея педагози, работещи в детските градини, възможността да си разменят посещения и да обменят добри практики. Програмата ще покрива пътните разходи (включително нощувки), както и непредвидени разходи, и ще функционира през учебната година. Всички заявления за участие ще бъдат одобрявани предварително.
* международна програма за обмен, открита за участие за всички членове (ще бъдат одобрени за участие общо 5 членове на мрежата годишно). Членовете ще се обединяват в групи, които ще подават предложения за учебни посещения в предварително определени общи области. С приоритет ще се ползват дейностите за заимстване на опита на съседни държави.

4. *Увеличаване на броя на специалистите и помощния персонал от ромската общност, работещи за предоставяне на услуги в ранна детска възраст посредством подпомагане на тяхното учене и обучение*

Понастоящем ТСА разработва и подготвя за пилотна реализация програма за подпомагане на роми със средно образование да започнат работа като учители в местни детски градини. Програмата включва дейности за финансиране и подпомагане на такива лица по време на техния стаж и последващо университетско образование. За да избегне дублиране на дейности, ТСА ще предостави управлението на програмата на Мрежата REYN, след като бъде разработена схемата за текущо функциониране на програмата след края на пилотния етап.

*5. Предоставяне на възможности за стажове на роми; провеждане на преговори и разработване на алтернативни начини за създаване на схема за стажове за тази цел*

Членуващите в мрежата REYN български неправителствени организации ще бъдат поканени да подадат заявления за прием на стажанти. С предложения бюджет планираме да отпуснем скромни стипендии за четирима стажанти годишно от ромската общност. За да приемат стажант, кандидатстващите НПО трябва да предоставят доказателства за партньорството си с детска градина, начално училище или образователно заведение. Стажантите трябва да са студенти в последните две години от следването си или наскоро завършили университетското си образование. Те ще бъдат ангажирани да работят в неправителствената организация един пълен работен ден седмично и наред с това ще работят като доброволци в детска градина, начално училище или образователно заведение в рамките на допълнителни 10 часа седмично.

Стажантите и представители на избраните неправителствени организации и приемащи институции (детски градини, начални училища или образователни заведения) ще бъдат канени за участие в двудневно обучение, което ще се провежда всяка година през септември. В рамките на обучението ще се подготвят стажовете, като групите ще бъдат приканвани да определят целите на всеки стаж, както и съпътстващите го дейности и сроковете за тяхното изпълнение.

Наред с горното ще предложим работа в ТСА на млад ромски специалист, работещ с деца в ранна възраст, за срок между 9 и 12 месеца. Продължителността на трудовия ангажимент ще бъде определена въз основа на потребностите на избрания кандидат и наличните бюджетни средства. Предложението ще бъде насочено към завършили университетското си образование младежи от ромската общност с 5 или по-малко години трудов опит. Служителят ще се занимава както с дейности, свързани с Мрежата REYN, така и с други дейности на ТСА в областта на ранното детско развитие, отнасящи се както до грантови програми, така и до оперативни проекти.

**Очаквано въздействие:**

* Мрежата REYN ще изгради авторитет в различни сектори като обединение на експерти по въпросите на ранното развитие на децата от ромската общност (въздействието в тази област ще бъде измерено посредством проучване сред членовете в края на проекта, което ще се проведе с цел получаване на информация за степента на разпространение на практиките на Мрежата от членовете й; допълнителен критерий е броят на заявките за експертни презентации, получени от екипа на REYN);
* Властимащите ще бъдат по-добре запознати с предизвикателствата, с които е свързано осигуряването на качествено образование и здравно обслужване за малките деца от ромската общност (критериите за оценка са броят на членовете от държавни институции, броят на заявките за експертни презентации и поканите за участие в събития в областта на ранното детско развитие/ интеграцията на ромите);
* Специалистите, работещи в областта на ранното детско развитие, имат мотивация и знания, необходими за повишаване на качеството на ученето и храненето на децата от ромската общност (въздействието в тази област ще бъде измерено посредством проучване сред членовете в края на проекта, което ще се проведе с цел получаване на информация за степента на разпространение на практиките на Мрежата от членовете);
* Специалистите, работещи в областта на ранното детско развитие, разбират по-добре полезността на ролевите модели за развитието на малките деца от ромската общност (въздействието в тази област ще бъде оценено въз основа на интервюта със служители в детските градини).

*В резултат на горните мерки, специалистите в областта на ранното детско развитие и органите, отговорни за определяне на политиките, ще чувстват в ежедневната си работа, че са подкрепяни и ще бъдат мотивирани да предоставят по-справедливо разпределени и висококачествени услуги на децата от ромската общност.*